Η αντιμετώπιση των καταγμάτων έχει αλλάξει τα τελευταία χρόνια. Οι γιατροί συνήθιζαν να θεραπεύουν ένα σπασμένο πλευρό τυλίγοντας τον κορμό σφιχτά, ώστε να βοηθήσουν στη ακινητοποίησή του. Όμως, αυτός ο τρόπος περίδεσης μπορεί να περιορίσει την αναπνοή και περιστασιακά να οδηγήσει σε αναπνευστικά προβλήματα, συμπεριλαμβανομένης της πνευμονίας.
Σήμερα, τα σπασμένα πλευρά συνήθως αφήνονται να επουλωθούν μόνα τους χωρίς υποστηρικτικές συσκευές ή επιδέσμους.
Ανάλογα με το επίπεδο του πόνου, ο γιατρός μπορεί να σας συνταγογραφήσει παυσίπονα. Τις πρώτες μέρες μετά το κάταγμα ενός πλευρού, μια ενέσιμη μορφή αναισθησίας μπορεί να βοηθήσει στην άμεση νάρκωση των νεύρων γύρω από αυτό.
Μπορείτε, επίσης, να εφαρμόσετε μια παγοκύστη στην περιοχή για να μειώσετε τον πόνο και το πρήξιμο. Φροντίστε, όμως, να την τυλίξετε πρώτα σε μια λεπτή πετσέτα.
Εάν είναι δυνατόν, προσπαθήστε να κοιμηθείτε σε όσο πιο όρθια θέση μπορείτε για τις πρώτες νύχτες μετά τον τραυματισμό.
Τα πολύ σοβαρά κατάγματα των πλευρών, όπως αυτά που δυσκολεύουν την αναπνοή, μπορεί να απαιτούν χειρουργική επέμβαση. Σε ορισμένες περιπτώσεις, αυτό συνεπάγεται τη χρήση λαμών και βιδών για τη σταθεροποίηση των πλευρών, ενώ αυτά επουλώνονται. Τα οφέλη μιας χειρουργικής επέμβασης με λάμες και βίδες συνήθως περιλαμβάνουν μικρότερο χρόνο επούλωσης και λιγότερο πόνο από το να αφεθούν τα πλευρά να θεραπευτούν μόνα τους.
Χρειάζονται περίπου έξι εβδομάδες για να ιαθούν μόνα τους τα σπασμένα πλευρά. Κατά τη διάρκεια αυτής της περιόδου, θα πρέπει να αποφύγετε δραστηριότητες που θα μπορούσαν να τα επιβαρύνουν περαιτέρω. Αυτό σημαίνει ότι απαγορεύονται τα αθλήματα και η ανύψωση βαρών. Αν κάτι σας κάνει να νιώσετε πόνο γύρω από τα πλευρά σας, σταματήστε το αμέσως και αποφύγετέ το μέχρι να θεραπευτείτε πλήρως.
Κατά τη διάρκεια της επούλωσης, ωστόσο, είναι σημαντικό να περπατάτε και να κινείτε τους ώμους σας περιστασιακά για να αποφύγετε τη συσσώρευση βλέννας στους πνεύμονες. Αν και μπορεί να προκαλέσει πόνο, ίσως χρειαστεί να βήχετε για να καθαρίσετε τους πνεύμονές σας. Αυτό που μπορεί να ελαφρύνει κάπως τον πόνο είναι να κρατάτε ένα μαξιλάρι κολλητά στο στήθος όταν βήχετε.